《老马吟和何赓卿阁学瘦马吟韵》
清代·吴存义

宛马来渥洼，𥬞云无泥涂。朝辞蒲梢下，暮厕天闲居。

银锬何蹀躞，锦障时踟蹰。日刷三万里，何者为崎岖。

道旁有老马，骨相殊未瘏。岂涉太行险，却似疲盐车。

伏枥气瑟缩，夹镜朣模糊。不知金门式，较视将何如。

独恋栈豆恩，骧首看云衢。是时秋霖积，三刻沟难逾。

竛𥪁移跬步，远羡湖上驴。湖上知可乐，但虑难求刍。

老马且自慰，慎勿悲饥驱。臣朔昔待诏，犹对侏儒吁。

识涂傥见用，迥立长风呼。图入玉花绘，牧有荐草濡。

努力向阊阖，九达皆夷途。

作者简介：（1802—1868）江苏泰兴人，字和甫。道光十八年进士。授编修。屡督学云南。同治初官至吏部左侍郎，出督浙江学政。性廉俭，无妄取。有《榴实山庄诗词文集》。